בית הספר התיכון על שם מיי בויאר

בית הספר התיכון על שם מיי בויאר הוא בית ספר תיכון פרטי, הפועל מאז היווסדו, בשנת 1964, בשכונת בית וגן בירושלים. בית הספר נחשב לאחד מהיוקרתיים בישראל, הן בשל תנאי הקבלה הגבוהים והן בשל בוגריו הנודעים הרבים.

היסטוריה 
בית הספר נולד מהרעיון להביא לפנימייה בירושלים תלמידים מצטיינים מרחבי ישראל, ממקומות בהם אין בתי ספר תיכוניים, כדי שיוכלו לקבל חינוך תיכוני. המחזור הראשון הגיע תחילה באכסניה ברחוב הפסגה של שכונת בית וגן ובהמשך לפנימייה "כרמית" בעין כרם בשנת 1960 ולמד בארבעה בתי ספר ברחבי ירושלים (שלושה במערכת החינוך הממלכתית ואחד במערכת החינוך הממלכתית-דתית) אליהם פוזרו בעזרת שני האוטובוסים. המנהל הראשון של בית הספר היה יוסף פרי. הפילנתרופ הציוני לו בויאר מארצות הברית תרם את קמפוס בית הספר לזכר אשתו, מיי בויאר, אשר שאפה להעלות את רמת החינוך בישראל ולתת הזדמנות לתלמידים בעלי פוטנציאל גבוה מהפריפריה. לימים, נמנתה נכדתו עם סגל מורי בית הספר. לתכנון קמפוס בית הספר נערכה תחרות אדריכלים שבה זכתה הצעתם של האדריכלים שולמית נדלר, מיכאל נדלר ושמואל ביקסון, ולימים הוא הוכר על ידי עיריית ירושלים כמבנה לשימור בשל ערכו האדריכלי. אבן פינה לבית הספר הונחה במאי 1962, והוא נחנך ביוני 1965. מנהלו הראשון של בית הספר היה יצחק מייזלר.

מראשית דרכו, יועד בית הספר לקבל ללימודים תלמידים מחוננים בלבד: כמחציתם ירושלמים וכמחציתם מכל רחבי ישראל. אלה שוכנו בפנימייה שלו.

בית הספר מקבל תלמידים על ידי מבחנים פסיכוטכניים, גיליון ציונים משלוש השנים האחרונות ושלושה ראיונות קבלה. המועמדים שעברו את תהליך המיון הראשוני מזומנים למחנה הכנה בקיץ. כיום, חניכי הפנימייה מהווים כשליש מתלמידי בויאר (כולל חט"ב) ושישית מתלמידי התיכון. לפנימייה מתקבלים תלמידים מכל רחבי הארץ, ויחד איתם תלמידים מירושלים.

בבית הספר לומדים כ-1,000 תלמידים ותלמידות, מכיתות ז' עד י"ב ומתוכם כ-300 תלמידים בפנימייה.

מנהלת בית הספר הנוכחית היא דפנה מנשה-ברוך, שנכנסה לתפקיד בשנת 2008.

אירועים בולטים ומסורות שנתיות בית ספריות 
 לקראת יום הזיכרון לחללי מערכות ישראל, נערך טקס על ידי תלמידי התיכון והצוות החינוכי במסגרתו, כדי להזכיר את חללי מערכות ישראל אשר למדו בבית הספר. באופן מסורתי, נמנים עם הקהל גם בוגרי בית הספר והוריהם של החללים המוזכרים. הטקס נערך בפינת ההנצחה הממוקם ליד הפנימייה.
 ביום הזיכרון ליצחק רבין משתפים פעולה תלמידי בויאר עם תלמידי תיכון הימלפרב לעריכת טקס שמתמקד בחשיבות ערכי הסובלנות והפלורליזם.
ה"פסטיבויאר" - בערב חג הפורים, מתכנסים תלמידי בית הספר באודיטוריום, למופע שמופק כולו על ידי חבריהם. המופע כולל קטעי שירה, נגינה, התעמלות אומנותית ומשחק.
 בולנטיין דיי, נוהגת שכבת י"ב בבית הספר לארגן מסיבה ברחבת בית הספר.

פינות הנצחה 
 הנצחת חלל מערכות ישראל ונפגעי פעולת איבה - בבית הספר קיים לוח ובו מפורטים שמות בוגרי בית הספר, תלמידיו ומדריכי הפנימייה אשר נהרגו במהלך מערכות ישראל וכתוצאה מפיגועים. כמו כן, בסמוך לפנימייה, ניצבת אנדרטה לזכר הנופלים, בסמוך אליה נערך בכל שנה טקס לזכרם.
 פינת השמש ("פינת מעיין") - לאחר אסון נחל צפית, בו נהרגה תלמידת בית הספר מעיין ברהום, פתחו חבריה לשכבה בפרויקט גיוס המונים למען הקמת פינה על שמה בבית הספר, בה יוכלו לקיים שיעורים ולחזק חברויות. לאחר השגת המימון, הסתיימה בנייה הפינה, שצורתה היא כצורת השמש, כמו הקעקוע שהיה על ידה של ברהום.
 בשנת 2022, בתאונת דרכים בסיני נהרגו שניים ממדריכי הפנימייה. מתן לוזון ויובל קשת ז"ל. בפנימייה הקימו פינות לזכרם. למתן הקימו פינת ישיבה ושיפצו את מגרש הכדורגל, ולזכר יובל בנו מספר ספסלים ברחבי הפנימייה בצבעי הקשת.

ראו גם 
רשימת בוגרי התיכון

קישורים חיצוניים 

 
 
 
 
 שי והבה, "מתחילים מסורת חדשה: מפגש רביבים - בי“ס בויאר", בתוך: ד"ר לאה מזור, על מקרא הוראה וחינוך

הערות שוליים

בית וגן: מוסדות חינוך
ירושלים: תיכונים
ירושלים: מבנים לשימור
מבנים ואתרים שתכננו שולמית ומיכאל נדלר ושמואל ביקסון
מוסדות האגודה לקידום החינוך ירושלים